มันนี่ทูเดย์
&#8216;กิตติรัตน์&#8217; แจงทำงบปี 2557 ไม่ล่าช้า
15 เม.ย. 2556

‘กิตติรัตน์’ แจงทำงบปี 2557 ไม่ล่าช้า
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวถึงการทำงบประมาณปี 2557 ว่า อยู่ในขั้นตอนการหารือกับหน่วยงานด้านการเงินการคลัง ซึ่งการของบประมาณจากหน่วยงานราชการและกระทรวงต่างๆ ยังอยู่ในวงเงินงบประมาณที่สูงเกินไป จึงต้องมีการพิจารณาจัดสรรงบประมาณให้แต่ละส่วนอย่างเหมาะสมและตรงตามยุทธศาสตร์ที่รัฐบาลวางไว้
ทั้งนี้ กระทรวงการคลังจะเสนอกรอบรายจ่ายงบประมาณประจำปี 2557 ให้คณะรัฐมนตรีพิจารณาเห็นชอบประมาณปลายเดือน เม.ย.นี้ เพื่อขอเปิดประชุมวิสามัญประจำปีของสภาผู้แทนราษฎรในการพิจารณางบประมาณเป็นวาระแรก เชื่อว่าสภาผู้แทนราษฎรจะพิจารณางบประมาณไม่ล่าช้าและผ่านการพิจารณาช่วงเดือน ก.ย. 2556 จากนั้นจะสามารถเบิกจ่ายงบประมาณได้ในเดือน ต.ค. 2556
สำหรับงบประมาณปี 2557 จะเป็นงบประมาณแบบขาดดุล 2.5 แสนล้านบาท ต่ำกว่า 2% ของจีดีพี โดยรัฐบาลจะเดินหน้าลดงบประมาณขาดดุลให้ลดลงอย่างต่อเนื่องในปีถัดไป
ธนารักษ์ขยายพื้นที่แสดงของมีค่าของแผ่นดิน
นายนริศ ชัยสูตร อธิบดีกรมธนารักษ์ เปิดเผยว่า หลังจากที่ได้เปิดศาลาเครื่องราชอิสริยยศ เครื่องราชอิสริยาภรณ์และเหรียญกษาปณ์ ส่วนที่ปรับปรุงที่ใช้เทคโนโลยีเข้ามาจัดแสดงเมื่อกลางปี 2555 นั้น ปรากฏว่ามีประชาชนทั้งชาวไทยและชาวต่างประเทศหลั่งไหลเข้ามาชมศาลาเครื่องราชอิสริยยศฯ เป็นจำนวนมาก
กรมธนารักษ์จึงมีนโยบายปรับปรุงพื้นที่ส่วนต่อขยาย ณ ศาลาเครื่องราชอิสริยยศฯ พื้นที่ 330 ตร.ม. ซึ่งปัจจุบันใช้เป็นที่สำหรับอนุรักษ์ทรัพย์สินให้เป็นพื้นที่จัดแสดง โดยพื้นที่ใหม่นี้จัดแสดงเครื่องประดับและอัญมณี โดยทรัพย์สินประเภทเครื่องประดับและอัญมณี เป็นทรัพย์สินที่มีความวิจิตรงดงาม ละเอียดอ่อนด้วยฝีมือนายช่างโบราณในราชสำนักซึ่งเป็นศิลปะชั้นสูงและเป็นที่นิยมของชาวต่างประเทศมาก ควรนำออกจัดแสดงเผยแพร่ให้มากยิ่งขึ้น พื้นที่ใหม่นี้จะสามารถเปิดให้ชมได้ในปี 2559